रिश्ते में 5 में से 4 हत्याएं महिलाओं की, प्रेमी को हार्मोंस बनाते बेरहम साइकोपैथ, पछतावा भी नहीं
Why Murder in Live-in Relationship? अभी श्रद्धा की बेरहम हत्या की चिनगारी बुझी भी नहीं थी कि मुंबई से भी ऐसी ही खबर आई। यहां एक शख्स ने अपने लिव-इन पार्टनर की हत्या के बाद उसकी लाश के टुकड़े-टुकड़े किए। उसे प्रेशर कुकर में उबाला और कुत्तों को खिला दिया।
अभी श्रद्धा की बेरहम हत्या की चिनगारी बुझी भी नहीं थी कि मुंबई से भी ऐसी ही खबर आई। यहां एक शख्स ने अपने लिव-इन पार्टनर की हत्या के बाद उसकी लाश के टुकड़े-टुकड़े किए। उसे प्रेशर कुकर में उबाला और कुत्तों को खिला दिया।
पिछले कुछ सालों में ऐसी कई खबरें सुर्खियों में रही हैं; जिनमें लिव-इन पार्टनर बेरहम हत्यारा बन गया। लिव-इन के खतरनाक अंजाम को देखने के बावजूद युवा इस रिश्ते की तरफ कदम बढ़ा रहे हैं।
1. भारतीय लड़की की लंदन में हत्या, हत्यारा 6 दिन पहले साथ में शिफ्ट हुआ था
भारतीय मूल की स्टूडेंट तेजस्विनी रेड्डी की 14 जून को लंदन में ब्राजील के एक शख्स ने हत्या की। वह शख्स हत्या से सिर्फ 6 दिन पहले तेजस्विनी के साथ उसके फ्लैट में शिफ्ट हुआ था।
2. लिव-इन पार्टनर की पिटाई से परेशान कॉमेडियन ने लाइव आकर फिनाइल पिया
कपिल शर्मा के साथ काम कर चुके कॉमेडियन तीर्थानंद राव ने 13 जून को लाइव आकर फिनाइल पी लिया। तीर्थानंद का कहना था कि लिव-इन पार्टनर उसकी पिटाई करती है और किसी से मिलने भी नहीं देती।
3. लिव-इन पार्टनर ने सरस्वती को मार लाश कुत्ते को खिलाई
मुंबई की रहने वाली 32 साल की सरस्वती की हत्या उसके 56 साल के लिव-इन पार्टनर ने की। उसने सरस्वती को 35 टुकड़ों में काटकर कुकर में उबाला और फिर उसे कुत्तों को खिला दिया। इस मामले का खुलासा भी इसी महीने हुआ।
ये तीनों घटनाएं इसी महीने की हैं। आखिर क्या कारण है कि प्यार में साथ रहना जान गंवाने की वजह बन रहा है और ज्यादातर मामलों में महिलाएं ही क्यों शिकार होती हैं?
केमिकल लोचे से प्यार में पनपती नफरत
किसी के मन में भी सवाल उठ सकता है कि प्यार में पड़कर रिश्ते और समाज की बंदिशों को तोड़ साथ रहने वाले युवा आखिर एक-दूसरे की हत्या क्यों कर देते हैं?
इसके जवाब में साइकोलॉजिस्ट सौम्या निगम कहती हैं कि जब दो लोग आपस में प्रेम करते हैं तो दोनों की बॉडी में डोपामाइन रिलीज होता है। इसकी वजह से दोनों एक-दूसरे के बारे में अच्छा सोचते और सुखद बातों को याद करते हैं।
लेकिन यही डोपामाइन आगे चलकर रिश्ते में खटास के बीज डाल देता है। जरूरत से ज्यादा डोपामाइन के चलते प्रेमी जोड़े एक-दूसरे को लेकर काफी सेंसिटिव हो जाते हैं। दोनों एक-दूसरे से काफी उम्मीदें करने लगते हैं।
ऐसे में एक पार्टनर को दूसरे की छोटी-मोटी गलतियां भी नागवार गुजरती हैं। इग्नोर होने पर उसे जिंदगी खत्म होती नजर आती है।
रिश्ते में इग्नोर होने की स्थिति में सेंट्रल नोरेपाइनफ्रिन केमिकल रिलीज होता है। जिसकी वजह से दोनों में से एक पार्टनर को रिलेशनशिप का ब्रेकडाउन नजर आने लगता है और वह दूसरे से छुटकारा पाना चाहता है। कुछ समय बाद उसे पार्टनर की हत्या में ही समस्या का हल नजर आने लगता है।
स्टोरी में आगे बढ़ने से पहले पोल के माध्यम से अपनी राय साझा करते चलें...
‘बिना बुनियाद का रिश्ता पार्टनर को बनाता है दुश्मन’
सोशियोलॉजिस्ट और ह्यूमन बिहेवियर एक्सपर्ट प्रोफेसर बीएस निगम बताते हैं कि लिव-इन का कॉन्सेप्ट भले ही पिछले बीस साल से चला आ रहा हो, लेकिन आज भी यह न हमारे समाज के गले उतरता है और न ही रिश्ते में इतनी मेच्योरिटी होती है कि रिश्ते में ठंडापन आने पर आप बिना किसी नाराजगी के बाहर निकल जाएं।
पश्चिमी देशों में इसका चलन काफी समय से है। वहां सात जन्मों के बंधन जैसी कोई चीज नहीं। ऐसे में वहां दो लोगों के बीच लिव-इन जैसे रिश्ते निभ जाते हैं और अलग होना शायद ही कभी गंभीर मसला बनता हो।
दो वयस्क जिस खुशी के साथ रहना पसंद करते हैं, उतनी ही समझदारी के साथ रिश्ते से बाहर भी निकल आते हैं।
भारत में लोग लिव-इन रिलेशनशिप के सक्सेसफुल न होने पर भी उससे जुड़े रहते हैं। दूसरी ओर, भारत जैसे देश में लिव-इन रिश्तों को न तो सामाजिक स्वीकृति मिलती है और न ही किसी तरह का सोशल सपोर्ट मिलता है। इसलिए जो लोग साथ रहने का फैसला करते हैं वे एक-दूसरे से शादी जैसी सिक्योरिटी और शादी जैसा ही कमिटमेंट की उम्मीद भी करने लगते हैं।
श्रद्धा भी आफताब से काफी वक्त से परेशान थी। अगर आफताब उसका पति होता तो शायद श्रद्धा के पेरेंट्स को हालात पता रहते।
लेकिन ‘लिव-इन’ के चलते श्रद्धा के पेरेंट्स ने जो रवैया अपनाया, वह अक्सर लड़कियों के माता-पिता अपना लेते हैं। दूसरी ओर, लड़कों के मन में घर, परिवार, रिश्ते-समाज किसी का भी नहीं होता। वे एकतरफा फैसला लेते हैं और अपने मन के मुताबिक चलते हैं। श्रद्धा की हत्या की वजह यही बना। यही हमें मुंबई की सरस्वती और लंदन की तेजस्विनी के मामले में भी देखने को मिलता है।
आखिर क्या है ‘लिव-इन रिलेशनशिप’?
साफ-सीधे शब्दों में कहें तो ‘लिव-इन रिलेशनशिप’ का मतलब दो लोगों का बिना किसी फॉर्मल रिश्ते में बंधे पति-पत्नी के रूप में साथ रहना होता है, लेकिन इसकी तह में जाने पर यह मामला थोड़ा पेचीदा हो जाता है। ‘लिव-इन रिलेशनशिप’ भी कई तरह के हो सकते हैं।
भारत में क्या है ‘लिव-इन रिलेशनशिप’ की कानूनी स्थिति?
एडवोकेट वंदना शाह का कहना है कि समाज और लोगों की नजर में ‘लिव-इन रिलेशनशिप’ चाहे कितनी ही बुरी क्यों न हो; देश का कानून इसे गलत नहीं मानता।
संविधान के आर्टिकल-21 के अनुसार दो बालिग लोगों को शादी करने के बाद या बिना शादी किए एक छत के नीचे साथ जीने का अधिकार है।
साल 2010 में सुप्रीम कोर्ट ने अपने एक फैसले में ‘लिव-इन रिलेशनशिप’ को ‘घरेलू संबंध’ का दर्जा दिया।
यानी लिव-इन में रहने वाले पार्टनर्स भी पति-पत्नी की तरह एक-दूसरे के खिलाफ घरेलू हिंसा का मुकदमा दर्ज कर सकते हैं या सुविधाओं की मांग कर सकते हैं।
लेकिन सुप्रीम कोर्ट और इलाहाबाद हाईकोर्ट ने अलग-अलग फैसलों में सिर्फ उन ‘लिव-इन रिलेशनशिप’ को ‘घरेलू संबंध’ का दर्जा दिया जहां दो अविवाहित और अलग-अलग जेंडर के लोगों के बीच रिश्ता बने।
यानी साथ रहने वाले LGBTQ और शादी के बावजूद किसी और के साथ लिव-इन रिलेशनशिप में रहने वाले लोगों पर यह फैसला लागू नहीं होता।
‘लिव-इन रिलेशनशिप’ में ज्यादातर लड़कियों की ही हत्या
चाहे श्रद्धा का मामला हो या सरस्वती का, दोनों ही मामलों में हत्याएं फीमेल पार्टनर की हुईं। ‘लिव-इन रिलेशनशिप’ में होने वाली हत्याओं में आमतौर पर यही ट्रेंड देखने को मिल रहा है।
महिलाओं के जेंडर की वजह से हत्या करने को अंग्रेजी में ‘फेमिसाइड’ कहते हैं। इन हत्याओं को भी इस कैटेगरी में रखा जा सकता है।
‘लिव-इन रिलेशनशिप’ में जब पार्टनर ऊबने लगता है या फीमेल पार्टनर उस पर शादी, बेवफाई या अलग होने का दबाव बनाती है तो पुरुष पार्टनर के मन में उसकी हत्या का ख्याल आता है। इस सोच को फेमिसाइड कहा जाता है।
UNO- DC के आंकड़ों की मानें तो जब एक पार्टनर दूसरे की हत्या करता है तो 82% मामलों में पीड़ित महिलाएं होती हैं। यानी रिश्तों के बीच अगर 5 कत्ल हुए तो उनमें से 4 महिलाएं होंगी, क्योंकि रिश्ते में महिला कमजोर पार्टनर के तौर पर देखी जाती हैं। इसलिए ताकतवर पुरुष फेमिसाइड का रास्ता अपनाता है।
महिलाओं के 35% हत्यारे उनके इंटिमेट पार्टनर
WHO के एक अन्य आंकड़े के मुताबिक दुनिया भर में महिलाओं की जितनी हत्याएं होती हैं, उनमें से 35% हत्याएं इंटिमेट पार्टनर यानी बॉयफ्रेंड, पति या एक्स ही करते हैं। ऐसे मामलों में एसिड फेंककर या चाकू-गोली मारकर गर्लफ्रेंड या एक्स गर्लफ्रेंड की जान लेने के मामले सामने आते हैं।
‘साइकोपैथ पार्टनर ही करता है बेरहम हत्याएं’
साइकोलॉजिस्ट सौम्या निगम बताती हैं कि लिव-इन में रहने वाले जोड़ों में बेहरम हत्याएं काफी बढ़ी हैं। इसके पीछे का कारण रिश्ते में तनाव के अलावा किसी एक पार्टनर का ‘साइकोपैथ’ होना भी है।
‘साइकोपैथ’ होना एक मानसिक स्थिति है, जिसमें कोई शख्स संवेदनहीन हो जाता है। उसे लोगों को मारते, काटते या उबालते हुए भी बुरा नहीं लगता। वह इसे नॉर्मल समझता है।
यह जानना जरूरी है कि कोई भी इंसान लिव-इन रिलेशनशिप की वजह से ‘साइकोपैथ’ नहीं बनता। बचपन की कोई बुरी घटना या शोषण साइकोपैथिक मानसिकता की जड़ में होती है।
ऐसे में किसी के भी साथ रिश्ते में जुड़ने से पहले यह जान लेना चाहिए कि कहीं वह शख्स ‘साइकोपैथ’ तो नहीं। ऐसे लोग छोटी-छोटी बातों पर गुस्सा करते हैं। दूसरों की बातें सुनना पसंद नहीं करते। इन्हें लोगों को चोट पहुंचाने में मजा आता है।
क्या करें जब लिव-इन पार्टनर सताए?
मुंबई हाईकोर्ट की वकील वंदना शाह बताती हैं कि कई पश्चिमी देशों में लिव-इन जोड़ों को लीगल राइट्स मिले हैं, लेकिन भारत में ऐसा नहीं है। ऐसे मामलों में आमतौर पर कोर्ट अपने विवेक से फैसला देता है।
मसलन, अगर कोई जोड़ा 10-15 साल से लिव-इन में रह रहा है तो संभव है कि कोर्ट फीमेल पार्टनर के दावे पर गौर करे।
हालांकि जब लिव-इन रिलेशन में पार्टनर सताने लगे तो इसके लिए आम कानूनों का सहारा लिया जा सकता है। सेक्शुअल असॉल्ट या महिलाओं के विरुद्ध होने वाले अपराधों के लिए जो ‘जेंडर बेस्ड’ कानून हैं, आसानी से उसका सहारा ले सकते हैं।
मिडिल ईस्ट में ‘लिव-इन’ की सजा कोड़े और पत्थर
भारत, चीन और पश्चिमी देशों में ‘लिव-इन रिलेशनशिप’ के बढ़ते मामलों के बीच आज भी मिडिल ईस्ट में ये बड़ा अपराध समझा जाता है। शरिया कानून में इसे ‘जिना’ यानी गैर-कानूनी यौन संबंध के बतौर देखा जाता है।
ज्यादातर इस्लामिक देशों में इसके लिए पत्थर या कोड़े मारने जैसी सख्त सजा का प्रावधान है। सऊदी अरब जैसे देशों में दो पार्टनर को होटल में या किराए का कमरा लेने से पहले अपने शादीशुदा होने का सबूत देना होता है। यह नियम वहां पहुंचने वाले पर्यटकों पर भी लागू होता है।
ईरान, इराक, सऊदी अरब और इंडोनेशिया में भी लिव-इन रिलेशनशिप’ अपराध माना जाता है। इसके लिए दोनों पार्टनर को सजा मिलती है।
झारखंड में देसी ‘लिव-इन रिलेशनशिप’, बच्चे होने के बाद शादी
आमतौर पर धारणा है कि लिव-इन रिलेशनशिप हाई क्लास और आधुनिक सोच का नतीजा है।
लेकिन क्या आपको पता है कि झारखंड में ही सैकड़ों सालों से ऐसी परंपरा चली आ रही है। वहां इसे ‘ढुकु’ कहते हैं। ये परंपरा यहां के जनजातीय समाज में प्रचलित है।
दरअसल, किसी भी जनजातीय शादी के बाद गांव और पंचों को मांस और देसी शराब की दावत देना अनिवार्य माना जाता है। आर्थिक वजहों से कई लोग इस शर्त को पूरा नहीं कर पाते।
ऐसे में लड़की बिना शादी किए अपनी पसंद के लड़के के घर रहने चली जाती है। उसे ‘ढुकनी’ कहा जाता है। जनजातीय समाज में ‘ढुकु’ पर प्रतिबंध नहीं है, लेकिन इसमें ‘ढुकनी’ को दुल्हन जितनी इज्जत नहीं दी जाती। उसे अपने पति के घर रहने और वंश बढ़ाने का अधिकार होता है, लेकिन वह सिंदूर नहीं लगा सकती।
हालांकि देसी लिव-इन में रह रहे जोड़ों को यह छूट होती है कि शर्तों को पूरा करने के बाद वो कभी भी शादी कर सकते हैं। फिर उन्हें और उनके बच्चों को पूरी सामाजिक मान्यता मिल जाती है।
बड़े शहरों में नौकरीपेशा युवाओं में पॉपुलर लिव-इन, शादी से बचने का भी तरीका
रिलेशनशिप कोच गीतांजलि शर्मा बताती हैं कि आजकल बड़े शहरों में रहने वाले नौकरीपेशा युवा लिव-इन में आ रहे हैं। ये युवा जल्दी शादी नहीं करना चाहते, लेकिन इमोशनल और फिजिकल जरूरतों के लिए ये पार्टनर चाहते हैं। ऐसे में लिव-इन इन्हें सबसे मुफीद लगता है।
ज्यादातर मामलों में लिव-इन की जानकारी इनके घरवालों को नहीं होती। किसी रिश्तेदार या परिचित के आने पर लिव-इन पार्टनर्स में से कोई एक कुछ दिनों के लिए अलग रहने लगता है।
आमतौर पर लड़कियां लिव-इन में इमोशनली अटैच हो जाती हैं। वे टॉक्सिक लिव-इन को भी नॉर्मल मानने लगती हैं। उन्होंने घरों में मां को पिता से मार खाते हुए देखा हो तो उन्हें खुद का पिटना भी नॉर्मल लगता है। वे लिव-इन पार्टनर को पति के बतौर देखती हैं।
जबकि इस मामले में लड़के ज्यादा प्रैक्टिकल होते हैं। लिव-इन में होने वाली हत्याओं का एक बड़ा कारण है- लड़की का शादी के लिए लड़के पर दबाव बनाना। साइकोपैथिक डिसऑर्डर से ग्रस्त लड़का ऐसी स्थिति में हत्या कर रिश्ते से छुटकारा पाने की कोशिश करता है। मुश्किल यह है कि साइकोपैथिक डिसऑर्डर आसानी से पकड़ में नहीं आते।
टॉक्सिक रिश्ते से कैसे बचें?
रिलेशनशिप कोच डॉ. गीतांजलि शर्मा बताती हैं- 
किसी गाने की एक लाइन है कि जब रिश्ते का अंजाम नजर न आए तो उसे एक खूबसूरत मोड़ देकर छोड़ देना चाहिए। लिव-इन रिलेशनशिप नई पीढ़ी के लिए नई चीज नहीं है। इसे रोका भी नहीं जा सकता है।
ऐसे में जरूरी है कि इसके लिए भी कुछ नियम-कायदे हों। सामाजिक बंधन हों और सबसे बढ़कर इस रिश्ते की कद्र और व्यक्ति के प्रति सम्मान हो।
रिश्ते के खूनी अंजाम तक पहुंचने की शुरुआत एक थप्पड़ या गाली से भी हो सकती है। 
साइकोलॉजिस्ट, सोशियोलॉजिस्ट, वकील और रिलेशनशिप एक्सपर्ट की बातों को ध्यान में रखते हुए बराबरी, कद्र और आपसी प्यार-दुलार के साथ ही लिव-इन रिश्ता चले तो नतीजा बेहतर होगा। ध्यान रखें कि लिव-इन का मतलब सिर्फ साथ रहना नहीं बल्कि ‘साथ जीना’ है। 
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।